b'\n_START_ARTICLE_\nJo\xc5\xbee Jak\xc5\xa1a\n_START_SECTION_\nPred in med drugo svetovno vojno\n_START_PARAGRAPH_\nJo\xc5\xbee Jak\xc5\xa1a je bil rojen v dru\xc5\xbeini sodnega uradnika v \xc5\xbdu\xc5\xbeemberku_NEWLINE_kot najmlaj\xc5\xa1i med tremi sinovi. Medicino je \xc5\xa1tudiral v Gradcu, Zagrebu in na _NEWLINE_Dunaju, kjer je leta 1924 promoviral. Leta 1927 je postal specialist dermatovenerolog. Med letoma 1929 in 1945 je slu\xc5\xbeboval v ambulanti Okro\xc5\xbenega urada za zavarovanje delavcev v Ljubljani._NEWLINE_Imel je tudi zasebno ambulanto dermatovenerologije, sprva na Wolfovi ulici, kasneje pa na Kongresnem trgu, v hi\xc5\xa1i poleg Filharmonije, zraven svojega stanovanja. Pri delu je bil socialno \xc4\x8dute\xc4\x8d in je delal brezpla\xc4\x8dno za \xc5\xa1tudente, vojake in druge socialno ogro\xc5\xbeene bolnike. Ker so spolne bolezni, zlasti sifilis, v tistem \xc4\x8dasu pred iznajdbo penicilina, veljale za te\xc5\xbeko ozdravljive, zlasti pa stigmatizirane bolezni, je Jak\xc5\xa1a za \xc5\xa1ir\xc5\xa1o javnost napisal knjigo "Kako spoznamo spolne bolezni". Med drugo svetovno vojno je podpiral Osvobodilno fronto in je zdravstveno oskrboval otroke tistih, ki so od\xc5\xa1li v partizane.\n_START_SECTION_\nVodenje Slovenskega zdravni\xc5\xa1kega dru\xc5\xa1tva\n_START_PARAGRAPH_\nPo odstopu prvega povojnega dru\xc5\xa1tvenega predsednika prof. Alije Ko\xc5\xa1irja, je med leti 1946 in 1953 Jak\xc5\xa1a vodil _NEWLINE_Slovensko zdravni\xc5\xa1ko dru\xc5\xa1tvo . Povojna politika je v Jak\xc5\xa1evem \xc4\x8dasu formalno, vsebinsko in gmotno zavirala stanovsko delovanje zdravni\xc5\xa1tva in njegovega dru\xc5\xa1tva. Takoj po vojni so Zdravni\xc5\xa1ko dru\xc5\xa1tvo preimenovali v Zdravni\xc5\xa1ko strokovno-znanstveno sekcijo Enotnih sindikatov zdravstvenih delavcev. Pod vodstvom Jak\xc5\xa1e pa so se \xc4\x8dlani na izrednem ob\xc4\x8dnem zboru oktobra leta 1947 zopet izrekli za svoj stari naziv . _NEWLINE_Zdravni\xc5\xa1ko dru\xc5\xa1tvo, ki je takrat zdru\xc5\xbeevalo okoli 400 zdravnikov in zobozdravnikov, je pod vodstvom dr. Jak\xc5\xa1e skrbelo za povezovanje \xc4\x8dlanstva, ve\xc4\x8danje \xc5\xa1tevila zdravnikov in \xc5\xa1tevilne druge naloge, saj je bila po vojni ukinjena tudi Zdravni\xc5\xa1ka zbornica Slovenije. Jak\xc5\xa1a je tudi o\xc5\xbeivil izdajanje Zdravstvenega vestnika, dru\xc5\xa1tvenega strokovnega glasila.\n_START_SECTION_\nDru\xc5\xbeina\n_START_PARAGRAPH_\nJo\xc5\xbee Jak\xc5\xa1a je bil poro\xc4\x8den s So\xc5\xa1o (Zofijo), rojeno Svetel, sestro skladatelja in dirigenta Heriberta Svetela. Imela sta tri sinove. Najstarej\xc5\xa1i Iztok Jak\xc5\xa1a je tudi postal zdravnik, pediater. Srednji, Jo\xc5\xa1t, je zaradi takrat neozdravljive presnovne bolezni umrl \xc5\xbee v prvem letu svojega \xc5\xbeivljenja._NEWLINE_Najmlaj\xc5\xa1i Andrej Jak\xc5\xa1a pa je postal pravnik. So\xc5\xa1a Jak\xc5\xa1a je po smrti svojega mo\xc5\xbea za\xc4\x8dela pisati knjige o prehrani.'